b'\n_START_ARTICLE_\nPulapromet\n_START_PARAGRAPH_\nPULAPROMET d.o.o., trgova\xc4\x8dko dru\xc5\xa1tvo za prijevoz putnika u vlasni\xc5\xa1tvu lokalnih jedinica na podru\xc4\x8dju biv\xc5\xa1e op\xc4\x87ine Pule (tj. gradova Pule i Vodnjana, te op\xc4\x87ina Fa\xc5\xbeane, Li\xc5\xbenjana i Medulina). Glavna djelatnost poduze\xc4\x87a jest prijevoz putnika u gradskom i prigradskom prometu. Sjedi\xc5\xa1te poduze\xc4\x87a je u Puli u Ulici starih statuta 1a. Godine 2018. u poduze\xc4\x87u je bilo zaposleno 126 osoba dok je 34 autobusa u gradskom i prigradskom prometu.\n_START_SECTION_\nPovijest\n_START_PARAGRAPH_\nIako se ime Pulaprometa prvi put javlja tek 1984. godine, po\xc4\x8detci poduze\xc4\x87a mnogo su stariji i podudaraju se s po\xc4\x8detkom javnoga gradskog prometa u Puli. Eletri\xc4\x8dni tramvaj u Puli zapo\xc4\x8deo je s prometovanjem 24. o\xc5\xbeujka 1904. godine, pa je ovaj datum izabran za dan Pulaprometa. Nakon trideset godina redovitog prometovanja tramvaj je ukinut 16. travnja 1934. godine i zamijenjen autobusima. Nakon 2. svjetskog rata javni promet se ubrzano razvija, pa je tijekom 1947. godine formirano Kotarsko poduze\xc4\x87e za prijevoz putnika u javnom gradskom i prigradskom prijevozu, koje je funkcioniralo pod razli\xc4\x8ditim nazivima do 1961. godine. U tom periodu pro\xc5\xa1ireno je podru\xc4\x8dje opslu\xc5\xbeivanja na prigradske linije za Medulin, Premanturu, Mar\xc4\x8danu, \xc5\xa0tinjan, Rakalj i dr._NEWLINE_U razdoblju od 1962. do 1965. godine tada\xc5\xa1nji Lokalni saobra\xc4\x87aj prolazi kroz te\xc5\xa1ku krizu, ali ve\xc4\x87 1967. godine nastaje faza oporavka nakon provedenog procesa racionalizacije i reorganizacije poslovanja. Godine 1967. gara\xc5\xbea i uprava poduze\xc4\x87a bile su u dana\xc5\xa1njoj Kranj\xc4\x8devi\xc4\x87evoj ulici (staroj tvornici stakla), a autobusna stanica na Karolini. Uvjeti rada bili su izuzetno te\xc5\xa1ki, osobito ljeti zbog velike pra\xc5\xa1ine, te je autobusna stanica Karolina asfaltirana 1969. godine._NEWLINE_Tijekom 1967. godine u voznom parku bile su takozvane alfe kupljene od rije\xc4\x8dkog Autotroleja. Te alfe, iako su bile stari autobusi, osigurale su premo\xc5\xa1\xc4\x87ivanje problema nedostatka autobusa. Krajem \xc5\xa1ezdesetih godina Lokalni saobra\xc4\x87aj bio je jedno od najboljih poduze\xc4\x87a po poslovanju i kvaliteti usluge po svim pokazateljima tada\xc5\xa1nje grupacije javnih prijevoznika. Kako je poslovanje bilo izuzetno pozitivno, iz vlastitih sredstava poduze\xc4\x87e je kupilo 15 novih autobusa marke MAN._NEWLINE_Podatci o poslovanju govore da je u 1971. godini prevezeno 7,2 milijuna putnika i prevaljeno 1,9 milijuna kilometara. Interesantno je ove pokazatelje usporediti s podatcima iz 1999. godine kada je prevezeno 4,4 milijuna putnika uz prakti\xc4\x8dki istu prije\xc4\x91enu kilometra\xc5\xbeu._NEWLINE_Rezultati poslovanja Lokalnog saobra\xc4\x87aja tijekom 1972. godine potakli su ideju o cjelokupnoj integraciji tada\xc5\xa1njeg Autosaobra\xc4\x87aja i Lokalnog saobra\xc4\x87aja s ciljem fuzioniranja oba prometna poduze\xc4\x87a, tako da je Lokalni saobra\xc4\x87aj postao OOUR Lokalni saobra\xc4\x87aj u sastavu SOUR Brioni. U periodu od 1972. do 1984. godine poslovanje se odvijalo u sastavu Briona. Zacrtani ciljevi integracije nisu se ostvarili i po\xc4\x8detkom 1984. dolazi do izdvajanja OOUR-a Lokalnog saobra\xc4\x87aja iz Briona i u prolje\xc4\x87e 1984. dolazi do konstituiranja Komunalnog poduze\xc4\x87a Pulaprometa tako da pod ovim nazivom poduze\xc4\x87e egzistira i danas._NEWLINE_Odlukom Skup\xc5\xa1tine op\xc4\x87ine Pula od 18. sije\xc4\x8dnja 1990. godine osniva se javno poduze\xc4\x87e Pulapromet u vlasni\xc5\xa1tvu op\xc4\x87ine Pule, a od 1. sije\xc4\x8dnja 1996. sukladno sa Zakonom o trgova\xc4\x8dkim dru\xc5\xa1tvima, J.P. Pulapromet transformira se u trgova\xc4\x8dko dru\xc5\xa1tvo PULAPROMET d.o.o. u vlasni\xc5\xa1tvu grada Pule i tada\xc5\xa1njih op\xc4\x87ina Barbana, Li\xc5\xbenjana, Mar\xc4\x8dane, Medulina, Svetvin\xc4\x8denta i Vodnjana._NEWLINE_U me\xc4\x91uvremenu je tijekom sije\xc4\x8dnja 1991. u promet pu\xc5\xa1teno 7 autobusa marke MAN, a u prosincu 1995. godine 10 novih autobusa marke Mercedes Benz od \xc4\x8dega 4 velika solo autobusa i 6 mini autobusa. Od svibnja 1996. autobusna stanica prigradskog prijevoza funkcionira na novoj lokaciji autobusnog kolodvora u \xc5\xa0ijani._NEWLINE_Tijekom velja\xc4\x8de 2003. uvodi se novi, elektroni\xc4\x8dki naplatni sustav i pu\xc5\xa1ta u promet 6 novih autobusa marke MAN. Na gradskim linijama Pule od kraja o\xc5\xbeujka 2007. ve\xc4\x87 prometuje 9 novih midi niskopodnih autobusa marke Iveco Irisbus Europolis, a od 14. lipnja 2007. u prometu je i preostalih 13 novih solo niskopodnih autobusa marke Iveco Irisbus Citelis.'